Ved den tyrkisk-irakiske grænse sidder 13-årige Mustafa al-Saadi på bagsædet af en bil sammen med sin søster. Det er hans onkel, der kører den mørkeblå Mercedes Benz. Bilen har kurs mod Irak, men det ved Mustafa ikke. Det er tidligt på sommeren 2004, og det er seks dage siden, de tre forlod København, hvor Mustafa har tilbragt næsten hele sin barndom.

Mustafa har en fornemmelse af, at der er noget galt, men han tier stille, for han tør ikke spørge sin onkel, hvad der skal ske. Hans far er blevet tilbage i København, og Mustafa havde fået at vide, at han og søsteren skulle med onklen på en to uger lang bilferie i Europa. Men ruten er gået længere mod syd.